Իվան Լավսկի

Իվան Իվանովիչ Լավսկի (ռուս.՝ Иван Иванович Лавский, օգոստոսի 23, 1919(1919-08-23), Դնեպր, Ուկրաինական ԽՍՀ - հոկտեմբերի 10, 1977(1977-10-10), Լենինգրադ, ՌԽՖՍՀ, ԽՍՀՄ), խորհրդային նկարիչ, գրաֆիկ, ՌԽՖՍՀ նկարիչների միության Լենինգրադի կազմակերպության անդամ։


== Կենսագրություն ==
Իվան Լավսկին ծնվել է 1919 թվականի օգոստոսի 23-ին Եկատերինոսլավում (Ուկրաինական ԽՍՀ)։
1935 թվականին ութերորդ դասարանն ավարտելուց հետո ընդունվել է Դնեպրոպետրովսկի գեղարվեստի ուսումնարան, սովորել գեղանկարչություն Միխայիլ Պանինի մոտ։ 1939 թվականին ավարտել է ուսումնարանը և զորակոչվել Կարմիր բանակ։ Ծառայությունն անցկացրել է Բառնաուլ քաղաքում՝ Սիբիրյան ռազմական օկրուգում։ Մասնակցել է Հայրենական մեծ պատերազմին։ Ռազմաճակատում եղել է 1941 թվականի հուլիսից, ծառայել է որպես գնդացրորդ, բաժանմունքի հրամանատար։ Պարգևատրվել է «Կարմիր աստղ» շքանշանով, «Խիզախության համար», «Գերմանիայի նկատմամբ հաղթանակի համար» և այլ մեդալներով։ 1943 թվականին ռազմաճակատից գործուղվել է սովորելու Լենինգրադի Ա. Ժդանովի անվան ռազմատեխնիկական ուսումնարանում։ Ավարտելուց հետո  գերաժամկետ ծառայության է անցել նավակամրջային գնդում։ 1950 թվականին ուղարկվել է սովորելու Մ. Կալինինի անվան բարձրագույն ռազմամանկավարժական ինստիտուտում (Լենինգրադ)։ 1956 թվականի հոկտեմբերին զորացրվել է։
Լինելով Լենինգրադում՝ 1947 թվականից մասնակցել է ցուցահանդեսների՝ ներկայացնելով իր աշխատանքները կերպարվեստի առաջատար վարպետների ստեղծագործությունների հետ միասին։ Ստեղծել է քաղաքային և լանդշաֆտային բնանկարներ, ժանրային և թեմատիկ կոմպոզիցիաներ, բնությունից էտյուդներ։ 1946-1949 թվականներին սովորել է Լենինգրադի սպաների տան ստուդիայում Միխայիլ Ավիլովի և Ա․ Էբերլինգի մոտ։ 1956 թվականին դարձել է Լենինգրադի նկարիչների միության անդամ։ 1957 թվականից պայմանագրերով աշխատել է ՌԽՖՍՀ գեղարվեստական հիմնադրամի Լենինգրադի կազմակերպության հետ։ Ստեղծագործական ուղևորություններ է կատարել դեպի Հին Լադոգա, Գորյաչի Կլյուչ, Գուրզուֆ, Մոնչեգորսկ, Միջին Ասիա։
Իվան Լավսկու առավել վառ գեղանկարչական տաղանդը բացահայտվել է փոքր ձևերի նատուրային էտյուդի ժանրում։ 
Լավսկու ստեղծագործությունների թվում են՝ «Շուվալովո։ Աշնանային օր» (1953), «Տաք օր։ Պարգոլովո» (1954), «Պարզում է։ Շուվալովո» (ռուս.՝ «Проясняется. Шувалово») (1955), «Մակարովի առաձնյայում» (1956), «Լենինգրադ։ Ֆոնտանկա», «Ձկնորսների մոտ» (երկուսն էլ 1957), «Հանգստյան օր», «Շուվալովո» (երկուսն էլ 1958), «Սև գետակ» (1959), «Նևայում», «Օստրովսկու հրապարակ։ Լենինգրադ» (երկուսն էլ 1960), «Կեմարովոյի կամուրջ», «Լենինգրադ։ Մեծ Օխտա» (երկուսն էլ 1961), «Լողափ Գուդաուտում», «Քամոտ օր» (երկուսն էլ 1962), «Ձկնորսները», «Իմանդրա», «Խիբիններից այն կողմ» (բոլորը 1964), «Լեռնանցք» (1967), «Լենինգրադ։ Անձրև» (1968), «Բեռլին։ 1945 թվական։ Մայիսյան օր» (1969), «Բնանկար գետով» (1970), «Վոլխովը Հին Լադոգայի մոտ», «Ամառը Կիրիշիում» (երկուսն էլ 1972), «Գյուղակ Գորկի», «Ձնծաղիկներ» (երկուսն էլ 1973), «Սպիտակ գիշեր» (1977) և այլն։
Մահացել է 1977 թվականի հոկտեմբերի 10-ին Լենինգրադում՝ կյանքի 59-րդ տարում։ 
Իվան Լավսկու ստեղծագործությունները գտնվում են թանգարաններում և մասնավոր հավաքածուներում Ռուսաստանում, Ճապոնիայում, Իտալիայում, Մեծ Բրիտանիայում, Ֆրանսիայում և այլ երկրներում։


== Ծանոթագրություններ ==


== Աղբյուրներ ==


== Արտաքին հղումներ ==
Иван Лавский на сайте «Неизвестный соцреализм. Поиски и открытия»
Ленинградская школа живописи. Очерк истории.
Хронология Ленинградской школы живописи.